  Майя Бывальцева Кам но Буй шуръёс вамен выжъёсты асфальтэн шобыртон ужъёсты 10-тӥ куарусёнозь йылпумъялозы. 5-тӥ куарусёнэ со сярысь вераз Удмуртилэн тӧроез Александр Соловьёв. «Асфальт вӧлдон ужъёсты ми 10-тӥ куарусёнозь йылпумъяны кулэ. Отын кышкыттэмлыко мынон-ветлон понна ваньмыз лэсьтэмын луыны кулэ, сотэк кун ӧрилэсь актъёссэ уз кинюртэ. Нош со нырысь ик гожъёс, сюрес пусъёс, асфальт, кенер. Со кун ӧрилэн куронъёсыз. Туннэ (5-тӥ куарусёнэ — ред.) сюресчиос веразы, соос 4 иськемын кык сӥен асфальт понӥзы ни шуыса. Табере уен-нуналэн куинетӥзэ (берпуметӥзэ — ред.) сӥез вӧлдозы. Оскомы, ваньмыз умой ужалозы шуыса», — вераз элькунлэн тӧроез. Тодэ вайытом, выжез усьтыны чакламын 19-тӥ куарусёнэ. Али со доры нуись Ижкар-Сарапул сюресэз выльдыны дасяськон мынэ. Со сяна, улосвыл кивалтэт капчи машинаос понна тужгес бадӟымзэ дунэз юнматӥз — 350 манет. Тегъёс: Авто Кама Удмуртия АлександрСоловьёв сюресъёс  